《王总戎携酒同登新城南楼即席赋》
明代·胡应麟

突兀飞甍潞水头，栏干十二挂朱楼。云拖汉阙双龙度，月拥燕城万雉流。

坐里胡床应尽兴，登来彩笔暂销愁。山川信美吾乡异，聊伴元戎作壮游。

作者简介：（1551—1602）明金华府兰溪人，字元瑞，号少室山人，更号石羊生。万历间举人，久不第。筑室山中，购书四万余卷，记诵淹博，多所撰著。曾携诗谒王世贞，为世贞激赏。有《少室山房类稿》、《少室山房笔丛》、《诗薮》。